Cum a fost falsificat contractul de închiriere dintre Spitalul de Oftalmologie şi firma care a luat spaţiul şi a angajat-o pe directorul Monica Pop Un contract este la spital și altă formă la Registrul Comerțului! Monica Pop spune că ”eu semnam ultima, după consilierul juridic”

marți, 7 iunie 2016, 7:04

Contractul inițal dintre spital și firma Monona interzicea subînchirierea.

Între timp, contractul a fost schimbat pe furiș pentru ca Monona să poată să ofere din spațiul său unei alte firme.

Numai că semnatarii actului falsificat, directorul Monica Pop și administratorii firmelor, au uitat că la Registrul Comerțului a rămas contractul original!

Îl publicăm astăzi, față în față cu cel modificat din arhiva spitalului.

#mergemdupăsistem.

Investigație de Mirela Neag, Marius Mărgărit și Cătălin Tolontan

Un contract în două forme. Același contract, cu numărul 1288.

O primă formă (stînga) este bătută la mașină și e datată 5 decembrie 1996. Poartă inscripția „Conform cu originalul” și este scoasă de la Registrul Comerțului.

O a doua formă, modernă (dreapta), este tehnoredactată la calculator și datată tot 5 decembrie 1996. Poartă numărul de registratură al Spitalului de Oftalmologie din București.

Cam nasol.

Cum a dispărut Articolul 10

Ambele versiuni ale contractului sunt oficiale și sunt semnate, din partea spitalului, de directorul Monica Pop. Au același conținut. Cu o excepție.

Diferența dintre cele două forme constă în numărul de articole pe care le conțin.

Forma făcută pe calculator are 14 articole, iar cea bătută la mașină are 15.

Ce articol a dispărut?

Acesta: „Subînchirierea în tot sau în parte a bunului închiriat sau cesiunea contractului de închiriere unui terț sunt interzise”.

Conținutul originar al Articolului 10 există în forma dactilografiată, dar s-a topit din forma modernă a actului, fiind înlocuit.

Chiriașul nu avea voie să subînchirieze

În 1996, Monica Pop, directorul Spitalului de Oftalmologie, închiriază firmei Monona un spațiu de 38 de mp la parterul unității sanitare pe care o conduce.

Pentru mâncare, dar și cabinet de consultație și vânzare de materiale sanitare.

Chiria este de 500 de dolari. În 20 de ani, ea a crescut, potrivit administratorului Monona, la 1.000 de euro.

Mai târziu, Monona o angajează pe Monica Pop, pe cel puțin patru ani, după unele surse pe mai multă vreme, până în 2011.

Despre parlamentarul PSD Florian Popa, cel care a prezidat comisia care a uns-o pe Monica Pop de două ori ca director al spitalului și despre felul în care ea a luat bani de la firma căreia îi închiriase spațiul, ziarul a scris aici.

Dar se mai întâmplă ceva.

În 2005, Mihai și Anișoara Ghiță, patronii Monona, își deschid încă o firmă: Midavi.

Conform contractului bătut la mașină, înregistrat la Registrul Comerțului și găsit acolo în 2015, Monona n-avea voie să subînchirieze.

Monona subînchiriază către Midavi

„În mod ciudat, în registratura spitalului apare un alt contract decât cel bătut la mașină, unul făcut la calculator, deși în 1996 noi nu aveam calculatoare. De fapt, au aruncat vechiul contract și au creat unul nou fără ca nimeni să știe acest lucru, contract din care au scos clauza care interzicea subînchirierea!”, mărturisește cineva din spital.

Conform noului contract, care nu e un act adițional, ci același document din care dispare conținutul articolului 10, iar toate celelalte sunt renumerotate, Monona poate închiria către Midavi.

Ceea ce și face.

Prin contractul nr. 1 din 10 octombrie 2005, Monona „subînchiriază spațiul situat în București, Piața Lahovari nr. 1, parter, în incinta Spitalului Clinic de Urgențe Oftalmologice”.

Administratorul Monona: „Nu suntem singurii chiriași din acest spital”

Telefon de dimineață la Anișoara Ghiță, administratorul firmei Monona:

– Bună ziua, avem ceea ce pare a fi un contract falsificat între compania dumneavoastră și Spitalul de Oftalmologie.

– La ce vă referiți?

– Mai țineți minte când ați închiriat spațiul de la spital?

– Da, în 1996, pe Monona. Să știți că nu suntem singurii chiriași. Mai sunt câteva firme în hol, acolo.

– Dumneavoastră ați angajat-o pe directorul Monica Pop?

– Da.

– Și ce anume muncea pentru firma dumneavoastră?

– Acorda consultații oftalmologice. Vă dați seama, pentru noi era un mare avantaj să avem în cabinet medici atât de cunoscuți.

– În 2005 ați mai făcut o firmă, Midavi?

– Da.

– Noi avem un contract scos de la Registrul Comerțului care arată că nu puteați subînchiria către Midavi spațiul primit de la spital.

– Nu-mi aduc aminte.

– Și mai avem același contract, de la spital, căruia îi lipsește exact articolul care nu permitea subînchirierea. Puteți căuta, vă rugăm, contractele la firmă ca să ne spuneți despre ce e vorba?

– Da, o fac și revin.

„Discutam cu doamna Silvia Dinu”

Discuție peste câteva ore, la vremea după-amiezii.

– Bună ziua, ați găsit contractul?

– Nu. Am găsit niște acte adiționale. Dar cele două contracte au același număr?

– Da, numărul 1288. E posibil să fi semnat două contracte cu același număr, să fi modificat unul?

– Nu, Doamne ferește! Am fost la spital azi, am vorbit cu doamna director Pop.

– S-a luat de noi?

– Nu.

– Înseamnă că nu e în formă. O să se ia. Și n-ați găsit nimic?

– La spital e un control de la Ministerul Sănătății. Eu mi-am amintit doar că doamna Silvia Dinu era consilier juridic al spitalului și cu dânsa discutam. Îmi puteți trimite acest contract?

– Da, sigur. Și așteptăm un comentariu, vă rugăm. Vi-l trimitem pe cel bătut la mașină. Pe celălalt, din spital, l-am publicat săptămâna trecută.

– Bine, îl aștept. Noi am păstrat pe Monona activitatea de consultații medicale, iar pe Midavi am separat comercializarea de cristaline și celelalte. Nu ne mai permitea legea să le facem pe ambele pe aceeași firmă, de aceea am subînchiriat. Voi reveni după ce mă uit pe document.

Discuție pe seară, după ce am trimis contractul. Administratora firmei a mai avut o singură declaraţie de făcut.

„Nu știu de unde au apărut neconcordanțele. Sînt mulți ani de atunci și erau niște contracte tip. Îmi pare rău, chiar nu îmi amintesc ce s-a întîmplat” Anişoara Ghiţă, administrator Monona

Directorul Monica Pop: „Eu semnez ultima pe contracte”

– Doamna Pop, aveți două contracte cu același număr, pare un fals.

– Dar ce, sunteți organ de poliție?! Nu o să mă las! Eu exist de 23 de ani ca manager și nu o să pic când vrea presa! Oamenii din presă știu că sunteți niște…

– Am înțeles. Întrebarea e dacă ați semnat două contracte de închiriere care au același număr?

– Nu e problema mea, eu sunt ultimul om care semnează documentul. Înaintea mea le semnează consilierul juridic. Lăsați-mă! Cine sunteți voi să cereți?

– Doamnă Pop, sunteți directorul unui spital public. Acestea sunt documente publice, trebuie să le dați oricui le cere.

– Nu sunt contractele treaba mea. Treaba mea e ca firma să plătească banii.

Consilierul juridic Silvia Dinu, pe care atât Monica Pop, cât și Anișoara Ghiță o invocă este soția lui Cornel Dinu, decedată între timp.

Semnătura Silviei diferă însă sensibil între cele două contracte.

CELE 34 DE PĂRȚI ALE INVESTIGAȚIEI: